אייפון אייר

אייפון אייר (באנגלית: iPhone Air) הוא סמארטפון שפותח ומשווק על ידי אפל. הוא חלק מהדור התשע עשרה בסדרת מכשירי האייפון. המכשיר הוכרז לצד המכשירים אייפון 17 ואייפון 17 פרו ופרו מקס במהלך אירוע ההכרזה של אפל באפל פארק בקופרטינו, קליפורניה, ב-9 בספטמבר 2025. האייפון אייר מחליף את סדרת הפלוס במכשירי האייפון עם עיצוב מחודש המתמקד במשקל נמוך יחסית ועובי קטן. המידה של עומק המכשיר היא כ-5.6 מ"מ, מה שמציב אותו כאייפון הדק ביותר שיוצר אי פעם.

 עיצוב 
האייפון אייר מורכב משלדה חיצונית העשויה טיטניום, בשונה מהדגמים האחרים של האייפון 17, שמורכבים מאלומיניום. כמו כן הוא גם המכשיר הקל והדק ביותר מבין מכשירי האייפון השונים. מסך המכשיר עשוי זכוכית בשם ״Ceramic Shield 2״, עם תכונה חדשה של אנטי-רפלקטיביות (מניעת השתקפות). גב המכשיר עשוי זכוכית בתקן ישן יותר בשם Ceramic Shield, וחלקו העליון מכיל מעין מלבן מוגבה בשם "פלטו" המכיל את המצלמות, הרמקול, ולוח האם. המכשיר זמין בארבעה צבעים: כחול שמיים, זהב בהיר, לבן ענן ושחור חלל.
צבע שם כחול שמיים זהב בהיר ענן לבן שחור חלל

 מפרט טכני 
 ערכת שבבים 
האייפון אייר מגיע עם מערכת שבבים חדשה – A19 Pro. השבב כולל מעבד בעל 6 ליבות, מעבד גרפי (GPU) בעל 5 ליבות, ומנוע עצבי (Neural Engine) בעל 16 ליבות. הוא משתמש במודם חדש בשם C1X, ובשבבי רשת התואמים ל־N1. Wi-Fi 7, Bluetooth 6 ו־Thread.

 תצוגה 
האייפון אייר כולל מסך OLED Super Retina XDR בגודל 6.5 אינץ' עם בהירות שיא של 3000 ניטים וקצב רענון דינמי של עד 120 הרץ. רזולוציית התצוגה היא 2736×1260 בכ-460 פיקסלים לאינץ'. המסך כולל את פונקציית Always-On, בה תדירות הרענון יורדת עד לכ-1 הרץ כאשר אינו בשימוש.

 מצלמות 
אייפון אייר מגיע עם מצלמת Fusion, ברזולוציית 48 מגה פיקסל, עם עדשה אחת. מכיוון שאין למכשיר עדשה ייעודית לצילום לרוחב, הוא לא תומך בתכונות של צילום מאקרו ושל תמונות מרחביות.

בחזית המכשיר ישנה מצלמה קדמית ברזולוצייה של 18 מגה פיקסל, עם אפשרות לשימוש בתכונת Center Stage, להרחיב את שדה הראייה, או לשנות למצב צילום רוחב בתמונות קבוצתיות.

 קישוריות 
כל מכשירי האייפון אייר ברחבי העולם מגיעים ללא פתח לכרטיס סים, ובמקום זאת הם תומכים בטכנולוגיית eSIM.

 קישורים חיצוניים 



 הערות שוליים 

קטגוריה:אייפון
קטגוריה:מכשירים שהושקו ב-2025